b'\n_START_ARTICLE_\nKerameikos\n_START_PARAGRAPH_\nKerameikos (gr\xc3\xa6sk: \xce\x9a\xce\xb5\xcf\x81\xce\xb1\xce\xbc\xce\xb5\xce\xb9\xce\xba\xcf\x8c\xcf\x82) er et kvarter i det antikke Athen i Gr\xc3\xa6kenland, som ligger nordvest for Akropolis. I antikken var Kerameikos opdelt i to dele; inden- og udenfor bymuren - i antikken henholdsvis et pottemagerkvarter og en gravplads.\n_START_SECTION_\nHistorie og ark\xc3\xa6ologi\n_START_PARAGRAPH_\nKerameikos er opkaldt efter pottemagerkvarteret, som l\xc3\xa5 i omr\xc3\xa5det inden for murene. Det gr\xc3\xa6ske ord for ler er keramos (\xce\xba\xce\xad\xcf\x81\xce\xb1\xce\xbc\xce\xbf\xcf\x82) - mens en pottemager hedder kerameus. Deraf ogs\xc3\xa5 det danske ord keramik. Her i pottemagerkvarteret blev de athenske vaser formet, malet og br\xc3\xa6ndt. Omr\xc3\xa5det var en oplagt arbejdsplads for byens pottemagere, da jorden ved Eridanos-floden, som l\xc3\xb8b uden for bymurene, var ganske lerholdig._NEWLINE_Uden for bymuren l\xc3\xa5 Kerameikos-omr\xc3\xa5det, som omfavnede det antikke Athens vigtigste gravplads. Her var flere af fortidens storsl\xc3\xa5ede gravmonumenter placeret langs vejen, der gik mod byen Eleusis, det nuv\xc3\xa6rende Elefsina._NEWLINE_De tidligste begravelser stammer tilbage fra den tidlige bronzealder (ca. 2700-2000 f.Kr.) og efterf\xc3\xb8lgende tiltog gravpladsen i st\xc3\xb8rrelse. For i den geometriske periode (ca. 1000-700 f.Kr.) og i den arkaiske periode (ca. 700-480 f.Kr.) kom der flere begravelser til; nogle afd\xc3\xb8de blev lagt i gravh\xc3\xb8je, mens andre grave blev markeret med gravmonumenter. For eksempel kom der i den geometriske periode store lerkar, som blev holdt p\xc3\xa5 plads af en p\xc3\xa6l gennem bunden._NEWLINE_Efter persernes h\xc3\xa6rgen af Athen i 480 f.Kr. blev der bygget en ny bymur. I muren blev mange gravskulpturer indmuret, og to store byporte blev rejst i Kerameikos. I syd gik den hellige vej gennem den Hellige port og i nord gik en stor vej, en s\xc3\xa5kaldt dromos, gennem Dipylon-porten og ned til Platons akademi._NEWLINE_Statslige grave, hvor krigere og statsm\xc3\xa6nd var begravede, blev placeret p\xc3\xa5 hver side af Dipylon-porten, inklusiv de athenske statsm\xc3\xa6nd Perikles\xe2\x80\x99- og Kleistenes\xe2\x80\x99 grave. Efter at bymuren var bygget, opsatte rige athenske familier store gravmonumenter langs vejene indtil 317 f.Kr., hvor et dekret forb\xc3\xb8d denne form for luksus. Derefter var det blot simple s\xc3\xb8jler eller blokke med indskrifter, der m\xc3\xa5tte ops\xc3\xa6ttes som gravsten. I den romerske periode blev der dog genindf\xc3\xb8rt gravmonumenter, men kun f\xc3\xa5 af disse er kendt i dag._NEWLINE_Gravpladsen blev anvendt kontinuerligt fra den hellenistiske periode til den tidlig kristne periode (338 f.Kr. \xe2\x80\x93 ca. 6. \xc3\xa5rh. e.Kr.)._NEWLINE_Mange af de vigtigste athenske vaser kommer netop fra gravene i Kerameikos.\n_START_SECTION_\nUdgravninger\n_START_PARAGRAPH_\nDer er gennem \xc3\xa5rene blevet foretaget en del ark\xc3\xa6ologiske udgravninger i omr\xc3\xa5det. De f\xc3\xb8rste udgravninger af Kerameikos foregik i 1870 og blev foretaget af The Greek Archaeological Society. Fra 1913 er udgravningerne blevet foretaget af Det Tyske Institut i Athen.\n_START_SECTION_\nLitteraturliste\n_START_PARAGRAPH_\nUrsula Knigge: Der Kerameikos von Athen. F\xc3\xbchrung durch Ausgrabungen und Geschichte. Krene-Verl., Athen 1988.'